除夜感懷
作者：范成大
朝代：宋

paragraphs: 松楸百年哀，霜露終歲悲。
天地豈汝偏，鬼神諒無私。
孤窮罪當爾，我今怨尤誰。
噎絕夢自語，伶俜影相隨。
豈無一經傳，政坐五鬼嗤。
鑿枘共齟齬，榛荆費耘耔。
付畀踰丘山，奉承劣毫釐。
生男九族歡，所願作門楣。
時命有大謬，生男竟何裨。
匏瓜謾枵腹，蒲柳無真姿。
蹙縮高顴頰，蕭騷短髯髭。
貧病老歲月，斗杓坐成移。
曉風凄以寒，簾幕相紛披。
月星炯我冠，霧雨泫我衣。
焄蒿奉祠事，苦淚落酒巵。
逝者日已遠，生者日以衰。
羸驂駕九折，日暮抱長饑。
岐路正巉絕，耿耿誰當知。